Sanna Marinová

Sanna Mirella Marinová, M.Sc.A. (; * 16. november 1985, Helsinki,  Fínsko) je fínska sociálnodemokratická politička, od 10. decembra 2019 predsedníčka vlády Fínska. V rokoch 2015-2019 bola poslankyňou Fínskeho parlamentu,  v roku 2019 pôsobila tiež krátko ako ministerka dopravy a komunikácií.

Po rezignácii premiéra Antti Rinneho ju 8. decembra 2019 vládnucá Sociálnodemokratická strana (SDP) nominovala na post premiéra. Po jej schválení parlamentom sa stala vo veku 34 rokov najmladším úradujúcim premiérom na svete a najmladšou osobou v úrade fínskeho premiéra v histórii. Je treťou premiérkou v dejinách Fínska, po Anneli Jäätteenmäkiovej a Mari Kiviniemiovej, oboch zo Stredovej strany Fínska (KESK).

Na zjazde sociálnodemokratickej strany bola 23. august 2020 zvolená za predsedníčku strany na trojročné obdobie.

Životopis

Detstvo a štúdium 
Narodila sa vo fínskom hlavnom meste, v Helsinkách. Predtým než sa presťahovala do Tampere žila v Espoo a v Pirkalle. Marinovej rodičia sa rozviedli keď bola ešte veľmi malá, jej rodina čelila finančným problémom a jej otec trpel alkoholizmom. Keď sa jej rodičia rozdelili, ostala v starostlivosti matky, ktorá si našla  partnerku rovnakého pohlavia. 

Zmaturovala na strednej škole v Pirkalle vo veku 19 rokov. Pokračovala v štúdiách na Tamperskej univerzite, ktorú úspešne ukončila roku 2017 s titulom Master of Administrative Sciences, čo je titul na úrovni magisterského titulu na Slovensku v oblasti administratívy.

Politická kariéra 
V roku 2006 vstúpila do Sociálnodemokratickej mládeže, mládežníckej organizácie SDP, v rokoch 2010 až 2012 zastávala funkciu prvej podpredsedníčky.

V roku 2008 neúspešne kandidovala v komunálnych voľbách do mestského zastupiteľstva v Tampere. Politicky aktívna začala byť od roku 2012, keď bola vo veku 27 rokov zvolená do Mestského zastupiteľstva mesta Tampere, išlo o zlomový moment jej politickej kariéry. V roku 2017 svoj mandát v mestskom parlamente obhájila. Marinová bola zároveň aj poslankyňou Regionálneho zastupiteľstva Tamperského regiónu. Medzi rokmi 2013 až 2016 bola tiež poslankyňou Regionálneho zastupiteľstva Pirkanmaaského regiónu.

V roku 2014 zvolená za druhú podpredsedníčku Sociálnodemokratickej strany Fínska.  O rok neskôr, v roku 2015, bola zvolená do parlamentu za volebný obvod Pirkanmaa. O štyri roky svoj mandát obhájila. Dňa 6. júna 2019 sa stala ministerkou dopravy a komunikácií.

V decembri 2019 ju SDP nominovala na post premiérky potom ako premiér Antti Rinne rezignoval po ostrej kritike po poštovom štrajku. Bývalý premiér sa rozhodol zotrvať na poste predsedu strany do najbližšieho snemu v júni 2020. Marinová vo voľbe premiéra tesne vyhrala nad svojím straníckym kolegom Anttim Lindtmanom.

Predsedníčka vlády (od 2019) 
Sanna Marinová vedie vládu piatich koaličných strán: SDP, KESK, Zelenej ligy (VIHR), Ľavicovej aliancie (VAS) a Švédskej ľudovej strany Fínska (SFP). V jej kabinete zasadá 12 ministeriek a 7 ministrov.
V otázke vstupu Fínska do NATO sa vyjadrila odmietavo.

Pred Vianocami 2019 vydala vianočné posolstvo vlády, ktoré neobsahovalo žiadne zmienky o kresťanských tradíciách. V júni 2020 sa na sociálnej sieti Twitter šíril údajný status Marinovej, ktorý mal kritizovať USA a predovšetkým Donalda Trumpa pre vplyv Ruska na jeho konanie. Marinová virálny status následne dementovala.

Osobný život 
Marinová sa označuje za dieťa rodičov rovnakého pohlavia (dvoch žien). V rodine bola jedináčikom a je prvým človekom v jej rodine, ktorý navštevoval univerzitu. V januári 2018 sa jej narodila dcéra Emma, , jej otca Markusa Räikkönena si vzala v auguste 2020. Je vegetariánkou.

Referencie

Iné projekty

Externé odkazy 
 Oficiálna webstránka Sanny Marinovej

Zdroj 
 

Fínski politici
Predsedovia vlády Fínska
Premiérky
Osobnosti z Helsínk